મારા જન્મના ગામ દેશીંગામાં આ દિવસને હર્ડી જીતવાના દિવસ તરીકે મનાવે છે . સુતાર એક હળવું નાનું હળ બનાવે દરજી આ હળ ઉપર નાનકડી ધજા બાંધે , આ હળને લઈને એક જુવાન નક્કી કરેલ જગ્યાએ હળને ઊંચું કરીને ઉભો રહે . ચાર દોડ વીરોને નક્કી કરવામાં આવ્યા હોય . આ ચાર જણા નદીમાં સ્નાન કરીને પાણીના ઘડા ભરીને ભીને પોતિયે દોડવાના સ્થળે આવે . અહીં ગામ ગોર બલિરાજાના નામના મન્ત્રો બોલી દરેકની રાખડી બાંધે અને પાણી ભરીને ઘડા લાવ્યા હોય એ પાણી નજીકના ઝાડને રેડી દ્યે . આ દોડવીરોમાં હરભમ (હર બ્રહ્મ ) તો ખરોજ ચારેય જણા લાઈનબંધ ઉભા રહે પાછળ દરબાર બંદૂક ફોડે એટલે જવાનો દોડે અને હાથમાં હળ લઈને દૂર ઉભેલા જવાન પાસેથી એક જણ હળ આંચકી લ્યે આ હળ આંચકનારનો નમ્બર પહેલો . આ પહેલા નમ્બર વાળાને સવાશેર ગોળ ગામનો શેઠ આપે અને બીજાઓને પા શેર ગોળ આપૅ દરબાર પણ આવીરીતે ગોળ આપે અને પછી ગાજતે વાજતે સૌ ગામમાં જાય . દર વર્ષે હરભમ પહેલે નમ્બરે આવે . એક વખત હરભમે પોતાના બદલે બીજા કોઈને મુકવાનું પટેલની કીધું . અને પોતે સ્વેચ્છાએ દોડવામાં ભાગ ન લીધો .